હિન્દુઓ માટે દશેરા અને દિવાળી બહુ મોટા તહેવારો ગણાય છે અને તેઓ ભારે ઉલ્લાસપૂર્વક ધામધૂમથી આ તહેવારોની ઉજવણી કરે છે. જોકે આ બે શુભ ગણાતા તહેવારો વચ્ચેનો સમયગાળો લક્ષ્મીદેવીના વાહન ગણાતા ઘુવડ માટે ભારે અશુભ પુરવાર થાય છે, કારણ કે આ સમય દરમ્યાન એમનું મહત્તમ નિકંદન નીકળતું હોય છે. અંધશ્રદ્ધાનો ભોગ બનેલા કેટલાક લોકો માને છે કે ઘુવડનો બલિ આપવાથી દુર્ભાગ્ય દૂર કરીને સમૃદ્ધિ મેળવી શકાય છે. દિવાળીના સમયગાળા દરમ્યાન લક્ષ્મીદેવીની પૂજા કરવાનું ચલણ હોય છે અને આ સમય દરમ્યાન જો ઘુવડનો બલિ આપવામાં આવે તો વધારે ફાયદો થાય છે એવી ગેરમાન્યતાને કારણે આ ગાળામાં મહત્તમ ઘુવડોનો બલિ આપવામાં આવે છે. લોકોની આ માનસિકતાનો ગેરલાભ ઉઠાવીને ગેરકાનૂની રીતે પક્ષીની લે-વેચ કરતા લોકો બે કે ત્રણ ઘુવડનું વેચાણ કરીને ૫૦,૦૦૦ રૂપિયા જેટલી કમાણી કરી લે છે. સામાન્ય રીતે બંગાળના કાલા જાદુ અથવા તો બ્લૅક મૅજિકની તાંત્રિક વિધિઓમાં ઘુવડનો ઉપયોગ થતો હોય છે.